Aktuális versek (Egy szép leányról...)
Egy szép leányról szól az ének,
Imádták forrón őt sokan,
A hódolást büszkén fogadta,
Elégült arccal, boldogan.
Sikert remélt sok férfi-lélek,
Ej, hosszan miért is beszélek:
A szép leány ma már menyasszony,
Nincs férfiarc, mely rája hasson,
Asszony lesz, hogy egyet szeressen:
Tettének oka ismeretlen.

Egy más leányról szól az ének,
Bolygója sok van módfelett,
Elbájoló rövid hajával
És udvarolni ő szeret.
Ám sok szeladon pórul jára,
Ki sokat adott mosolyára,
Hát még aki szerelmet vallott!...
Akitől ő vallomást hallott,
Az őelőtte lehetetlen ─
Tettének oka ismeretlen.

És még egy lányról szól az ének,
Hogy ő is szép, azt sejthetik,
Manapság egy okos poéta
Több lányról zengi verseit.
Ez a kislány a legszebbik tán,
A Müllereiből látom ritkán
S tudom, hogy a szíve a másé
S nem lenne ifju óriásé
S mégis énrám néz a legszebben:
Tettének oka ismeretlen....
Versek